Il-Kunsill (ECOFIN): JILQA' s-seba' Rapport tal-Kummissjoni dwar il-Mekkaniżmu ta' Twissija (AMR) li jimmarka l-punt ta' tluq taċ-ċiklu annwali tal-implimentazzjoni tal-Proċedura ta' Żbilanċ Makroekonomiku (MIP) fil-kuntest tas-Semestru Ewropew 2018. JIKKONDIVIDI B'MOD ĠENERALI l-analiżi orizzontali tal-Kummissjoni tal-aġġustament tal-iżbilanċi makroekonomiċi fl-UE u fiż-żona tal-euro. Jilqa' l-fatt li, f'ħafna każijiet, l-iżbilanċi bdew gradwalment jbattu fil-kuntest ta' rkupru ekonomiku aktar ġenerali u b'saħħtu. JINNOTA li r-riskji bdew jonqsu, iżda għadhom preżenti, u li prinċipalment joriġinaw mill-istess sorsi bħal fis-snin preċedenti. JENFASIZZA li l-progress fir-riekwilibriju estern jeħtieġ li jkompli, peress li l-iżbilanċi esterni kbar bejn il-fondi u l-flussi qed jippersistu u l-iżviluppi fil-kompetittività qed isiru inqas ta' appoġġ għar-riekwilibriju. It-tnaqqis tal-istokkijiet kbar ta' dejn privat u pubbliku għadu għaddej, iżda għadu mhux uniformi. Is-sitwazzjoni fis-settur bankarju tjiebet f'diversi aspetti iżda għad fadal sfidi speċjalment relatati mas-self improduttiv. Minkejja li l-irkupru qed jitwessa' u jikkonsolida, s'issa għadu kkaratterizzat minn tkabbir fil-produttività totali tal-fatturi li jibqa' taħt ir-rati ta' qabel il-kriżi. Is-sinjali ta' żieda enormi fil-kostijiet lavorattivi u l-prezzijiet tal-abitazzjoni qed isiru iktar viżibbli f'għadd dejjem jikber ta' pajjiżi. Għalhekk, JENFASIZZA li għandu jinżamm il-momentum fl-isforzi ta' riforma biex jiġu żgurati l-kondizzjonijiet għal żieda durabbli fit-tkabbir potenzjali, u biex jikber il-marġni biex jiġu indirizzati l-iżbilanċi fuq bażi sostenibbli. JAQBEL li l-Istati Membri bi żbilanċi fil-kontijiet kurrenti jew dejn estern għoli għandhom ukoll ifittxu li jtejbu l-kompetittività tagħhom u li jevitaw it-tkabbir eċċessiv fil-kostijiet tal-unitajiet lavorattivi, filwaqt li l-Istati Membri b'bilanċi favorevoli kbar fil-kontijiet kurrenti għandhom joħolqu l-kondizzjonijiet biex jippromwovu t-tkabbir fis-salarji filwaqt li jiġi rispettat ir-rwol tas-sħab soċjali u jimplimentaw, bħala prijorità, miżuri li jrawmu l-investiment, jappoġġaw id-domanda domestika u l-potenzjal tat-tkabbir, u b'hekk jiġi ffaċilitat ukoll ir-riekwilibriju. JIEĦU NOTA tal-iskrinjar ibbażat fuq il-qari ekonomiku u finanzjarju tat-tabella ta' valutazzjoni ppreżentata mill-Kummissjoni fl-AMR. JIRRIKONOXXI l-ħtieġa għal analiżi ulterjuri permezz ta' analiżi fil-fond (IDRs) tal-iżviluppi reċenti fit-12-il Stat Membru fejn is-sena li għaddiet ġew identifikati żbilanċi biex jiġi vvalutat jekk l-iżbilanċi humiex qed jonqsu, jippersistu jew jiggravaw, b'kont meħud tal-implimentazzjoni ta' miżuri rilevanti biex jingħelbu l-iżbilanċi, inkluż dawk rakkomandati fil-kuntest tas-Semestru Ewropew. JINNOTA li jeżistu vulnerabbiltajiet f'xi Stati Membri li għalihom ma jinħtiġux l-IDRs f'dan l-istadju, u jeħtieġ li jiġu ssorveljati l-iżviluppi fir-rigward tal-akkumulazzjoni ta' sorsi possibbli ġodda ta' riskji makroekonomiċi. JILQA' l-intenzjoni tal-Kummissjoni li tippubblika fi Frar l-IDRs inkorporati fir-Rapporti tal-Pajjiżi. JISSOTTOLINJA l-ħtieġa li wieħed jikkonċentra fuq l-indirizzar tal-isfidi ewlenin, waqt li ssir distinzjoni bejn l-isfidi tal-Istati Membri f'termini tan-natura, s-sorsi u s-severità tar-riskji sabiex jiġu enfasizzati prijoritajiet ċari u tiġi żgurata azzjoni rapida. IFAKKAR li fl-istima tal-iżbilanċi makroekonomiċi għandu jittieħed kont tal-effetti kollaterali negattivi u potenzjali tagħhom, mil-lat ekonomiku u dak finanzjarju, għaż-żona tal-euro u l-UE. JISSOTTOLINJA li għandu jiġi sfruttat il-potenzjal sħiħ tal-proċedura MIP, inkluż bil-parti korrettiva applikata fejn xieraq. JILQA' t-titjib u l-użu ta' għodod analitiċi fl-analiżi tal-AMR. JENFASIZZA l-ħtieġa li titkompla l-ħidma teknika biex tiġi valutata l-adattezza tat-tabella ta' valutazzjoni u għall-identifikazzjoni bikrija ta' sorsi ġodda ta' riskji makrofinanzjarji u biex jiġu żviluppati u jittejbu aktar l-għodod u l-oqfsa analitiċi għall-valutazzjoni tal-iżviluppi u l-forzi wara l-ħolqien u t-tnaqqis ta' żbilanċi u effetti kollaterali relatati. ITENNI li t-trasparenza u l-prevedibbiltà tal-MIP, b'mod partikolari li l-kategoriji ta' żbilanċi jinżammu stabbli, huma importanti biex tiġi żgurata s-sjieda tal-proċedura tal-Istati Membri u għall-effettività tal-MIP. JIKKUNSIDRA li l-monitoraġġ speċifiku għall-MIP tal-Istati Membri kollha kkonċernati mis-sorveljanza tal-MIP, jgħin irawwem implimentazzjoni effettiva ta' miżuri li jindirizzaw żbilanċi makroekonomiċi. JISSOTTOLINJA l-importanza li jinżammu prattiki stabbli u trasparenti fir-rigward tal-implimentazzjoni ta' monitoraġġ speċifiku. JILQA' r-rapporti ta' monitoraġġ speċifiku ssimplifikati tal-Kummissjoni b'tabelli standard li jiġbru fil-qosor il-valutazzjoni tal-implimentazzjoni tar-riforma. JAQBEL b'mod ġenerali mal-valutazzjoni pprovduta mill-Kummissjoni fir-rapporti dwar l-azzjoni meħuda mill-Istati Membri bi żbilanċi fil-kuntest tal-MIP u l-lakuni ta' politika li fadal. JINNOTA bi tħassib mill-valutazzjoni tal-Kummissjoni, li l-attività ta' riforma qed tonqos, inkluż f'pajjiżi identifikati bi żbilanċi eċċessivi, u għadha mhijiex uniformi fost l-Istati Membri fid-dawl tat-titjib tal-kondizzjonijiet ekonomiċi. JENFASIZZA li l-Istati Membri għandhom jieħdu l-opportunità ta' klima ekonomika aħjar biex jimxu aktar 'il quddiem bl-implimentazzjoni tar-riformi fil-kuntest tal-MIP, inkluż li jnaqqsu l-livelli għolja ta' dejn. JISTIEDEN lill-Kummissjoni tagħmel segwitu tas-sejbiet mill-monitoraġġ speċifiku fir-rigward tal-implimentazzjoni tal-MIP b'mod konsistenti u effettiv, u JISTIEDEN lill-Istati Membri biex jindirizzaw b'mod ambizzjuż u konkret il-lakuni ta' politika identifikati fil-kuntest ta' monitoraġġ speċifiku bil-ħsieb li jiġu kkoreġuti żbilanċi dannużi. Ara l-paġna tal-laqgħa